નવી દિલ્હી, તા. 5 (પીટીઆઈ): આજે પ્રથમ અભિયાન સંપન્ન કરનારી ભારતની પ્રથમ પરમાણુ સબમરીન આઇએનએસ અરિહંત દેશને સમર્પિત કરતાં વડાપ્રધાન નરેન્દ્ર મોદીએ અરિહંતને `ધનતેરસની ભેટ' ગણાવી હતી અને ચીન તેમજ પાકિસ્તાન પર પ્રહાર કરતાં વડાપ્રધાને જણાવ્યું હતું કે, આ શક્તિશાળી સબમરીનની મદદથી ભારત દુશ્મનોને જડબાંતોડ જવાબ દેવામાં સક્ષમ બનશે. પાડોશી દેશેમાં પરમાણુ હથિયારોમાં સતત વધારો થઇ રહ્યો છે તેવા સમયે ભારતમાં વિશ્વસનીય પરમાણુ ક્ષમતા જરૂરી બની છે. આપણે અરિહંતના માધ્યમથી કોઇપણ પડકાર સામે લડી શકશું તેવો વિશ્વાસ વડાપ્રધાને પાક અને ચીન પર નિશાન સાધતાં વ્યક્ત કર્યો હતો.